Nafarroako Parlamentuko Mahaiak, 2020ko irailaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, adingabe bati “haxixa” edukitzeagatik jarritako salaketa baten karietara Foruzaingoak argitaratutako txioari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko irailaren 28an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa de Simón Caballero andreak, Legebiltzarreko Erregelamenduan ezarritakoaren babesean, honako galdera hau egin du, hurrengo Osoko Bilkuran ahoz erantzun dakion.

Irailaren 13an mezu “jostagarri” bat argitaratu zen, adingabe bati “haxixa” edukitzeagatik jarritako salaketa baten karietara, Foruzaingoaren Twitter sare sozialeko profilean. Txioak oihartzun zabala izan zuen eta polemika handia eragin zuen sare sozial horretan.

“Control en #Peralta (NA115) con + en drogas del conductor. El acompañante, menor, denunciado por tenencia de hachís ¿Lo contará mañana en el insti? #PMPeralta”

Kontuan izanda salaketa jaso zuena adingabea dela eta adingabeen artean droga-mendekotasuna prebenitzeko ondorio negatiboak dauzkala, uste dugu txio hori guztiz desegokia izan zela.

Ironia, komunikazio-tresna den aldetik, positiboa gerta daiteke, baina kasu honetan tokiz kanpo dago, zeren eta adingabeek drogak kontsumitzea osasun publikoko lehen mailako arazo bat baita, tratamendu oso serioa eta zorrotza eskatzen duena.

Galdera:

Lehendakaritzako, Berdintasuneko, Funtzio Publikoko eta Barneko kontseilariak zer balorazio egiten du txio horri buruz?

Iruñean, 2020ko irailaren 23an

Foru parlamentaria: Marisa De Simón Caballero